SKRIFTLIG FORESPØRGSEL E-0234/00

af Luigi Vinci (GUE/NGL) til Kommissionen

(4. februar 2000)

Om: Miljøindvirkningsvurdering for Malpensa-lufthavnen

Artikel 8, stk. 1, i Europa-Parlamentets og Rådets beslutning nr. 1692/96/EF(1) af 23. juli 1996 indeholder følgende bestemmelse: Ved udviklingen og gennemførelsen af projekterne skal medlemsstaterne tage hensyn til miljøbeskyttelsen ved at foretage vurderinger af miljøvirkningerne af de projekter af fælles interesse, der skal iværksættes, i henhold til Rådets direktiv 85/337/EØF(2) og i medfør af Rådets direktiv 92/43/EØF(3). Malpensa 2000-lufthavnen er opført som nr. 10 af 14 projekter af fælles interesse.

Malpensa 2000-projektet blev iværksat før vedtagelsen af ovennævnte direktiv og har først efterfølgende fået en sådan størrelse, at direktivet finder anvendelse på det. Direktivet forpligter medlemsstaterne til at underkaste de 14 projekter, der indgår i de transeuropæiske netværk, en miljøindvirkningsvurdering, men er ikke blevet fulgt af den italienske regering trods gentagne anmodninger fra lokale myndigheder og indbyggerne i området omkring Malpensa-lufthavnen, og uanset at en sådan vurdering var en betingelse for at opnå finansiering fra EU.

Til trods for disse forhold har Malpensa 2000-projektet opnået finansieringer på 400 mia. ITL fra Den Europæiske Investeringsbank.

Kan Kommissionen oplyse, om den italienske regering efter dens opfattelse har overtrådt EU-bestemmelserne om miljøbeskyttelse, der er fastsat i den ovenfor citerede artikel 8 i beslutning nr. 1692/96/EF?

Agter Kommissionen i bekræftende fald, afhængigt af sine beføjelser og med det formål at beskytte den lokale befolknings livsbetingelser og sundhed at undlade at give tilladelse til at øge lufttrafikken i Malpensa ud over, hvad der er fastsat i lokalplanen for lufthavnsområdet?

Finder Kommissionen i øvrigt, at der muligvis er begået uregelmæssigheder af den italienske regering og Den Europæiske Investeringsbank i forbindelse med den manglende overholdelse af de bindende betingelser, der er fastsat i artikel 8, stk. 1, i den nævnte beslutning?

(1) EFT L 228 af 9.9.1996, s. 1.

(2) EFT L 175 af 5.7.1985, s. 40.

(3) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(31. marts 2000)

Godkendelsen af Malpensa 2000-projektet (udvidelse af den nuværende lufthavn i Malpensa) blev givet den 13. februar 1987 (transportministeriets dekret nr. 903), inden fristen for, hvornår medlemsstaterne skulle omsætte Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet til national lovgivning, var udløbet (det skete den 3. juli 1988). De særlige krav om en miljøindvirkningsvurdering (MIV) var derfor ikke gældende.

Ifølge de oplysninger, som er i Kommissionens besiddelse, er der ikke blevet foretaget væsentlige ændringer af projektet(1) (lufthavnsinfrastruktur), siden det blev godkendt i 1987. Ifølge direktiv 85/337/EØF kræves der kun MIV forud for bestemte udviklinger af lufthavnsinfrastrukturen(2).

Direktiv 85/337/EØF kan ikke benyttes med tilbagevirkende kraft. At Malpensa-projektet indgår i det transeuropæiske net (TEN), kan ikke betragtes som tilstrækkeligt grundlag for at gøre en undtagelse fra denne generelle regel, der i øvrigt er et generelt princip i Fællesskabets lovgivning og under henvisning til direktiv 85/337/EØF blev bekræftet af Domstolen den 11. august 1995 i sag C-431/92, Kommissionen mod Tyskland (Grosskrotzenburg).

Europa-Parlamentets og Rådets beslutning nr. 1692/96/EF af 23. juli 1996 om Fællesskabets retningslinjer for udvikling af det transeuropæiske transportnet indebærer ikke yderligere forpligtelser i forhold til MIV-direktivet. I artikel 8 hedder det, at TEN-projekter er underkastet direktiv 85/337/EØF. Da direktivet omfatter alle projekter, som er blevet godkendt efter den 3. juli 1988, er medlemsstaterne ikke forpligtet til at underkaste projekter, der er blevet godkendt før den 3. juli 1988, MIV-proceduren i direktiv 85/337/EØF, selv om projektet gælder det transeuropæiske net.

Kommissionen har ikke planer om at forbyde en udbygning af trafikken i Malpensa Lufthavn af hensyn til miljøet. Dette spørgsmål hører under medlemsstaternes kompetence, og de kan indføre særlige driftsbestemmelser eller indskrænke trafikrettighederne i Fællesskabets lufthavne af hensyn til miljøet på grundlag af artikel 8, stk. 2 eller artikel 9 i Rådets forordning (EØF) nr. 2408/92 af 23. juli 1992 om EF-luftfartsselskabers adgang til luftruter inden for Fællesskabet(3).

(1) I direktiv 85/337/EØF forstås der ved projekt: gennemførelse af anlægsarbejder eller andre installationer eller arbejder andre indgreb i det naturlige miljø eller i landskaber, herunder sådanne, der tager sigte på udnyttelse af ressourcer i undergrunden (artikel 1).

(2) Direktiv 85/337/EØF, artikel 2, stk. 1.

(3) EFT L 240 af 24.8.1992.